次韻臧秀才讀蘇集
作者：陳造
朝代：宋

paragraphs: 自我得蘇集，玩閲幾忘年。
汲甘乏脩綆，適遠疲短牽。
取一九不隨，望若終茫然。
子齒始半我，用志超我先。
晶熒出秀句，妙斲遺雕鎸。
此翁深堂奧，駢闐誰敢專。
潢汙置不云，學海須百川。
怪子介且方，落筆盤走圓。
子真蘇門徒，豈獨長短篇。
平生修月手，不補衣履穿。
秦黄晁張陳，衆星耿霜天。
世儒昂其首，指似如登仙。
子起斯人後，遊刃牛無全。
邢娥望可知，衆女空丹鉛。
何時班荆地，解我心懸懸。
即今清夜夢，不止懷昔賢。